**กรอบภารกิจในการดำเนินงานด้านอนามัยสิ่งแวดล้อม สำนักงานสาธารณสุขจังหวัด**

**------------------------------------------------------------------**

**1. ความสำคัญของงานอนามัยสิ่งแวดล้อม**

* องค์การอนามัยโลกรายงานว่า ร้อยละ 24 ของภาระโรคทั่วโลก มีสาเหตุอันเนื่องมาจากสิ่งแวดล้อม และเมื่อพิจารณาในกลุ่มเด็กอายุต่ำกว่า 5 ปี พบว่า 1 ใน 3 ของการเจ็บป่วยในเด็ก มีสาเหตุมาจากสิ่งแวดล้อม (WHO, 2006)
* ในปี ค.ศ. 2004 องค์การอนามัยโลก ได้ศึกษาการสูญเสียปีสุขภาวะอันเนื่องมากจากปัจจัยเสี่ยงด้านสิ่งแวดล้อม ใน 5 ปัจจัยเสี่ยง ได้แก่ การเปลี่ยนแปลงสภาพภูมิอากาศ (Climate Change) มลพิษทางอากาศในเขตเมือง (Urban outdoor air pollution) พิษจากตะกั่ว (Lead) ควันจากการเผาไหม้เชื้อเพลิงในอาคาร (Indoor smoke form solid fuels) รวมทั้งปัญหาสุขอนามัยและการสุขาภิบาลน้ำสะอาด (unsafe water, sanitation and hygiene) โดยปัญหาสุขอนามัยและการสุขาภิบาลน้ำสะอาดส่งผลให้เกิดการสูญเสียปีสุขภาวะสูงที่สุด รองลงมาคือปัญหาควันจากการเผาไหม้เชื้อเพลิงในอาคาร และปัญหาพิษจากตะกั่ว ตามลำดับ
* สำหรับประเทศไทย ปัจจัยเสี่ยงด้านสิ่งแวดล้อมที่สำคัญที่ส่งผลกระทบต่อสุขภาพ 3 ปัจจัย ได้แก่ ปัญหาสุขอนามัยและการสุขาภิบาลน้ำสะอาด คุณภาพอากาศภายนอกอาคาร และคุณภาพอากาศภายในอาคาร จากการคำนวณค่าความสูญเสียปีสุขภาวะของคนไทย (DALYs) พบว่า ปัญหาสุขอนามัยและการสุขาภิบาลน้ำสะอาด ส่งผลให้เกิดค่าความสูญเสียปีสุขภาวะ เท่ากับ 2 DALYs ต่อ 1,000 ประชากรต่อปี รองลงมาคือ คุณภาพอากาศภายในอาคาร 1.5 DALYs ต่อ 1,000 ประชากรต่อปี และคุณภาพอากาศภายนอกอาคาร 0.4 DALYs ต่อ 1,000 ประชากรต่อปี (WHO, 2009)

**2. คำนิยามของอนามัยสิ่งแวดล้อม**

* องค์การอนามัยโลก ได้กำหนดคำ**นิยามของ “อนามัยสิ่งแวดล้อม”** (Environmental Health) ว่าเป็นเรื่องที่เกี่ยวข้องกับสุขภาพและคุณภาพชีวิตของมนุษย์ ที่มีปัจจัยด้านสิ่งแวดล้อมทางกายภาพ เคมี ชีวภาพ สังคม และสังคมจิตวิทยา เป็นตัวกำหนด นอกจากนั้น ยังหมายรวมถึงทฤษฎีและการปฏิบัติในการประเมิน แก้ไข ควบคุม และป้องกัน ปัจจัยด้านสิ่งแวดล้อมที่ส่งผลกระทบด้านลบต่อสุขภาพทั้งของคนรุ่นปัจจุบันและรุ่นลูกหลานในอนาคต และ **“บริการอนามัยสิ่งแวดล้อม**” (Environmental Health Services) หมายถึง การบริการด้านต่าง ๆ ที่เป็นการปฏิบัติตามนโยบายด้านอนามัยสิ่งแวดล้อม โดยการกำกับและติดตามการดำเนินกิจกรรมต่าง ๆ รวมถึงการส่งเสริมการปรับปรุงพารามิเตอร์ด้านสิ่งแวดล้อม และกระตุ้นให้เกิดการใช้เทคโนโลยีที่เป็นมิตรกับสิ่งแวดล้อมและพฤติกรรมสุขภาพที่ดี ตลอดจนมีบทบาทนำในการพัฒนาและชี้นำนโยบายใหม่ ๆ ด้านอนามัยสิ่งแวดล้อม ([WHO EURO](http://www.euro.who.int/en/home), 2003)
* **องค์การอนามัยโลกกำหนดขอบเขตของงานอนามัยสิ่งแวดล้อมไว้ จำนวน 17 ประเด็น** ได้แก่ การจัดหาน้ำสะอาด การควบคุมมลพิษทางน้ำ การจัดการมูลฝอยและของเสียที่มีลักษณะเป็นของแข็ง การควบคุมแมลงและสัตว์แทะ การสุขาภิบาลอาหาร การควบคุมมลพิษทางดิน การควบคุมมลพิษทางอากาศ การป้องกันอันตรายทางรังสี การควบคุมมลพิษทางเสียง อาชีวอนามัย ที่อยู่อาศัยและสิ่งแวดล้อม การวางผังเมือง งานอนามัยสิ่งแวดล้อมที่เกี่ยวข้องกับการคมนาคม การป้องกันอุบัติภัยต่าง ๆ การสุขาภิบาลสถานที่พักผ่อนหย่อนใจ การดำเนินงานสุขาภิบาลเมื่อเกิดโรคระบาด เหตุฉุกเฉิน ภัยพิบัติและการอพยพย้ายถิ่นของประชากร และมาตรการป้องกันเพื่อให้สิ่งแวดล้อมโดยทั่วไปปราศจากความเสี่ยงหรืออันตรายต่าง ๆ (WHO, 1993)
* ปัจจุบัน บริบทของสังคมและสิ่งแวดล้อมเปลี่ยนแปลงอย่างรวดเร็วทั้งจากกระแสโลกาภิวัตน์ การเปลี่ยนแปลงด้านเศรษฐกิจ สังคม และวัฒนธรรมทั้งระดับโลก ระดับประเทศ และระดับท้องถิ่น การเปลี่ยนแปลงด้านทรัพยากรธรรมชาติและสิ่งแวดล้อม รวมทั้งภัยคุกคามสุขภาพจากสิ่งแวดล้อม ทำให้ต่อมา**องค์การอนามัยโลกกำหนดขอบเขตงานอนามัยสิ่งแวดล้อมเพิ่มอีก ๕ ประเด็น** ได้แก่ มลพิษข้ามพรมแดน การประเมินผลกระทบต่อสุขภาพ การเปลี่ยนแปลงสภาพภูมิอากาศ เหตุรำคาญ และสารเคมีและสารอันตราย (WHO EURO, 2003)
* นอกจากนี้ ความเคลื่อนไหวในระดับภูมิภาคต่าง ๆ ทั่วโลก ยังได้ให้ความสำคัญกับการสร้าง**ความร่วมมือระหว่างหน่วยงานด้านสุขภาพ**และหน่วยงานด้านสิ่งแวดล้อมในการดำเนินงานพัฒนาคุณภาพสิ่งแวดล้อม โดยมีเป้าหมายเพื่อลดผลกระทบทางสุขภาพ อันเนื่องมาจากสิ่งแวดล้อม เช่น
  + กฎบัตรความร่วมมือด้านอนามัยและสิ่งแวดล้อมของประเทศในภูมิภาคเอเชียตะวันออกเฉียงใต้และเอเชียตะวันออก
  + ปฏิญญาเจจูว่าด้วยการสุขาภิบาลและสุขอนามัย
  + อนุสัญญาบาเซลว่าด้วยการควบคุมการเคลื่อนย้ายข้ามแดนของของเสียอันตรายและการกำจัด
  + อนุสัญญาสตอกโฮล์มว่าด้วยสารมลพิษที่ตกค้างยาวนาน
  + แผนยุทธศาสตร์อนามัยสิ่งแวดล้อมแห่งชาติ (National Environmental Health Action Plan: NEHAP) ที่เป็นกลไกการบูรณาการการดำเนินงานของหน่วยงานที่เกี่ยวข้อง โดยเฉพาะหน่วยงานด้านสิ่งแวดล้อมและสุขภาพ และมีกลไกระดับภูมิภาคเอเชียตะวันออกเฉียงใต้และเอเชียตะวันออก ที่กระตุ้นให้เกิดความร่วมมือในระดับประเทศและระหว่างประเทศมากขึ้น

**3. ความจำเป็นของงานด้านอนามัยสิ่งแวดล้อมในระดับจังหวัด**

สำหรับประเทศไทย พบว่าสถานการณ์ด้านมลพิษและสถานะสุขภาพของประชาชน ยังมีปัญหาด้านต่าง ๆ ที่ควรได้รับการแก้ไขอย่างเร่งด่วนหลายประการ เช่น

* ปัญหาน้ำเสียชุมชนที่เกิดจากการสุขาภิบาลไม่ถูกสุขลักษณะและมีการปนเปื้อนสู่แหล่งน้ำ
* การจัดการสิ่งปฏิกูลของชุมชน ขาดการควบคุมการลักลอบทิ้งปฏิกูลในที่สาธารณะ
* ปัญหามูลฝอย ทั้งในเขตเทศบาลและนอกเขตเทศบาล ยังไม่ได้รับการกำจัดอย่างถูกหลักสุขาภิบาล มูลฝอยบางส่วนถูกเผากลางแจ้ง หรือนำไปทิ้งบนพื้นที่ว่างต่าง ๆ ซึ่งส่งผลกระทบต่อสภาพแวดล้อมและสุขภาพประชาชน
* ความต้องการใช้สารเคมีและสารอันตรายเพิ่มสูงขึ้นอย่างต่อเนื่อง ทำให้มีโอกาสเสี่ยงต่อการเกิดปัญหาด้านสิ่งแวดล้อมและสุขภาพเพิ่มขึ้น และพบการลักลอบทิ้งของเสียอันตรายปนกับมูลฝอยชุมชน
* ปัญหาคุณภาพอากาศที่พบ ได้แก่ ปัญหาฝุ่นละอองขนาดเล็กไม่เกิน 10 ไมครอน และก๊าซโอโซนเกินมาตรฐานในหลายพื้นที่ โดยเฉพาะในเขตเมือง เช่น กรุงเทพมหานคร และเมืองใหญ่ เป็นต้น
* ปัญหาหมอกควัน ใน ๘ จังหวัดของภาคเหนือ ที่ทำให้มีผู้ป่วยด้วยโรคระบบทางเดินหายใจ ระบบหัวใจ และการระคายเคืองตาสูงขึ้นอย่างชัดเจน
* ปัญหาการปนเปื้อนมลพิษจากนิคมอุตสาหกรรม และส่งผลกระทบต่อสุขภาพประชาชนในหลายพื้นที่

**4. กรอบภารกิจงานด้านอนามัยสิ่งแวดล้อม ตามอำนาจหน้าที่ตามกฎกระทรวง**

ระบบอนามัยสิ่งแวดล้อมที่เป็นอยู่ มีความสอดคล้องกับกฎหมายหลายฉบับ เช่น รัฐธรรมนูญแห่งราชอาณาจักรไทย พระราชบัญญัติการสาธารณสุข พ.ศ. 2535 และพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 แนวทางการกระจายอำนาจที่ให้อำนาจกับองค์กรปกครองส่วนท้องถิ่นในการดำเนินงาน และเพิ่มอำนาจประชาชนในการมีส่วนร่วมตัดสินใจและดำเนินการกับหน่วยงานทุกระดับ ทั้งนี้ สำนักงานสาธารณสุขจังหวัดมีอำนาจหน้าที่ตามกฎกระทรวงในการปฏิบัติงานด้านอนามัยสิ่งแวดล้อม สรุปดังตารางที่ 1

**ตารางที่ 1 อำนาจหน้าที่ตามกฎกระทรวงและกรอบภารกิจงานด้านอนามัยสิ่งแวดล้อม**

**สำหรับสำนักงานสาธารณสุขจังหวัด**

| **อำนาจหน้าที่ตามกฎกระทรวง** | **ภารกิจงานอนามัยสิ่งแวดล้อมระดับจังหวัด** | **การปฏิบัติงานด้านอนามัยสิ่งแวดล้อม** |
| --- | --- | --- |
| 1. จัดทำแผนยุทธศาสตร์ด้านสุขภาพในเขตจังหวัด | - สนับสนุนการจัดทำแผน / นโยบาย / ยุทธศาสตร์ด้านสุขภาพ ในส่วนที่เกี่ยวข้องกับอนามัยสิ่งแวดล้อมในเขตพื้นที่จังหวัด  - ขับเคลื่อนการดำเนินงานตามแผนยุทธศาสตร์ด้านอนามัยสิ่งแวดล้อมระดับจังหวัด  - ติดตามประเมินผลการดำเนินงาน | - จัดทำยุทธศาสตร์ด้านอนามัยสิ่งแวดล้อมระดับจังหวัด โดยศึกษาวิเคราะห์สถานการณ์ ข้อตกลง และนโยบายที่เกี่ยวกับอนามัยสิ่งแวดล้อม เพื่อกำหนดแผนยุทธศาสตร์ ฯ ร่วมกับภาคีเครือข่าย  - ผลักดันและขับเคลื่อนการดำเนินงานตามแผนยุทธศาสตร์ ฯ ร่วมกับภาคีเครือข่ายทั้งภาครัฐ ภาคเอกชน และชุมชน  - ประยุกต์และพัฒนาองค์ความรู้ด้านการจัดการอนามัยสิ่งแวดล้อมที่เหมาะสมกับบริบทของพื้นที่  - สนับสนุนและผลักดันให้ดำเนินงานตามแผนยุทธศาสตร์ ฯ  - ติดตามประเมินแผนยุทธศาสตร์ฯ |
| 2. ดำเนินการและประสานงานเกี่ยวกับงานสาธารณสุขในเขตพื้นที่จังหวัด | - บริหารจัดการด้านอนามัยสิ่งแวดล้อมในเขตพื้นที่จังหวัด | - สนับสนุนและประสานการดำเนินงานด้านอนามัยสิ่งแวดล้อมทั้งในภาวะปกติและภาวะฉุกเฉินกับหน่วยงานที่เกี่ยวข้อง  - ให้คำปรึกษา คำแนะนำ ในการจัดการด้านอนามัยสิ่งแวดล้อมแก่องค์กรปกครองส่วนท้องถิ่นและหน่วยงานที่เกี่ยวข้อง  - ดำเนินการเฝ้าระวังด้านอนามัยสิ่งแวดล้อม  - จัดทำสถานการณ์ด้านอนามัยสิ่งแวดล้อมในเขตพื้นที่จังหวัด  - รณรงค์ สร้างกระแส และสื่อสารความเสี่ยง / สื่อสารธารณะให้หน่วยงานต่าง ๆ และประชาชนทราบ โดยเปิดเผยข้อมูล และวิธีป้องกันผลกระทบต่อสุขภาพให้ประชาชนทราบ และจัดหาข้อมูลให้โดยเร็ว รวมทั้งให้ข้อมูล คำชี้แจง และเหตุผลแก่ประชาชน ก่อนการอนุญาตหรือการดำเนินโครงการหรือกิจกรรมใดที่อาจมีผลกระทบต่อสุขภาพ |
| 3. กำกับ ดูแล ประเมินผล และสนับสนุนการปฏิบัติงานของหน่วยงานสาธารณสุขในเขตพื้นที่จังหวัด เพื่อให้การปฏิบัติงานเป็นไปตามกฎหมาย มีการบริการสุขภาพที่มีคุณภาพ มีการคุ้มครองผู้บริโภคด้านสุขภาพ | - กำกับ ดูแล ประเมินผล และสนับสนุนการปฏิบัติงานของหน่วย งานสาธารณสุขในเขตพื้นที่จังหวัดด้านอนามัยสิ่งแวดล้อม เพื่อให้การปฏิบัติงานเป็นไปตามกฎหมาย และคุ้มครองผู้บริโภคด้านสุขภาพที่เกี่ยวข้องกับอนามัยสิ่งแวดล้อม | - การกำกับ ดูแล การดำเนินงานด้านอนามัยสิ่งแวดล้อมเพื่อให้เป็นไปตามกฎหมายที่เกี่ยวข้อง  - การตรวจประเมินเพื่อนำไปสู่การรับรองมาตรฐานด้านอนามัยสิ่งแวดล้อม  - นิเทศติดตาม กำกับ ดูแลการดำเนินงานด้านอนามัยสิ่งแวดล้อมของหน่วยงานสาธารณสุขในเขตพื้นที่จังหวัด |

1. **ขอบเขตงานด้านอนามัยสิ่งแวดล้อมสำหรับสำนักงานสาธารณสุขจังหวัด**

ขอบเขตงานด้านอนามัยสิ่งแวดล้อมสำหรับสำนักงานสาธารณสุขจังหวัด ซึ่งพิจารณาจากภารกิจตาม พระราชบัญญัติการสาธารณสุข พ.ศ. 2535 และแผนยุทธศาสตร์อนามัยสิ่งแวดล้อมแห่งชาติ (NEHAP) แสดงดังตารางที่ 2

**ตารางที่ 2 ขอบเขตงานด้านอนามัยสิ่งแวดล้อมสำหรับสำนักงานสาธารณสุขจังหวัด**

| **ขอบเขตงานด้านอนามัยสิ่งแวดล้อม** | **รายละเอียดการดำเนินงาน** |
| --- | --- |
| 1. งานลดผลกระทบจากมลพิษ และภัยคุกคามที่มากับความทันสมัย (Modern Hazards) | * ดำเนินการเฝ้าระวังและจัดการปัญหา   + การควบคุมคุณภาพอากาศ   + การควบคุมมลพิษทางเสียง   + การจัดการสารเคมีเป็นพิษและสารอันตราย   + การจัดการมูลฝอยอันตรายจากชุมชน |
| 1. งานสุขาภิบาลสิ่งแวดล้อม | * ดำเนินการเฝ้าระวังและจัดการปัญหา * การจัดการสิ่งปฏิกูล มูลฝอยทั่วไป และมูลฝอยติดเชื้อ * สุขลักษณะอาคารและที่พักอาศัย * การจัดการน้ำเสียชุมชน   (ตามพระราชบัญญัติการสาธารณสุข พ.ศ. 2535 หมวด 3 และ 4) |
| 1. งานเฝ้าระวังและควบคุมคุณภาพน้ำบริโภค | * เฝ้าระวังคุณภาพน้ำบริโภค * ส่งเสริม สนับสนุนและพัฒนาคุณภาพน้ำบริโภคให้ได้ตามเกณฑ์มาตรฐาน |
| 1. งานสุขาภิบาลอาหาร | * เฝ้าระวังด้านสุขาภิบาลอาหาร * ส่งเสริม และพัฒนายกระดับสถานประกอบการให้เป็นไปตามเกณฑ์มาตรฐานด้านสุขาภิบาลอาหาร ตามพระราชบัญญัติการสาธารณสุข พ.ศ. 2535 หมวด 7 * การสุขาภิบาลตลาด สถานที่จำหน่ายอาหารและสถานที่สะสมอาหาร ตาม พระราชบัญญัติการสาธารณสุข พ.ศ. 2535 หมวด 8 |
| 1. งานกิจการที่เป็นอันตรายต่อสุขภาพและเหตุรำคาญ | * การจัดการเหตุรำคาญ ตามพระราชบัญญัติการสาธารณสุข พ.ศ. 2535 หมวด 5 * การควบคุมการเลี้ยงหรือปล่อยสัตว์ ตามพระราชบัญญัติการสาธารณสุข พ.ศ. 2535 หมวด 6 * เฝ้าระวังและพัฒนาระบบการจัดการสถานประกอบการที่เป็นอันตรายต่อสุขภาพ ตามพระราชบัญญัติการสาธารณสุข พ.ศ. 2535 หมวด 7 |
| 1. การประเมินผลกระทบต่อสุขภาพ (HIA) และการเปลี่ยนแปลงสภาพภูมิอากาศ (Climate Change) | * เฝ้าระวังและสนับสนุนการประเมินผลกระทบต่อสุขภาพ เพื่อคุ้มครองสุขภาพของประชาชน จากการดำเนินกิจการ ตามพระราชบัญญัติการสาธารณสุข พ.ศ. 2535 และโครงการพัฒนาต่าง ๆ * ส่งเสริมและสนับสนุนการประยุกต์ใช้การประเมินผลกระทบต่อสุขภาพในระดับท้องถิ่นและภาคประชาชน * เฝ้าระวังและติดตามสถานการณ์การเปลี่ยนแปลงสภาพภูมิอากาศ เพื่อป้องกันและลดผลกระทบต่อสุขภาพของประชาชน |
| **ขอบเขตงานด้านอนามัยสิ่งแวดล้อม** | **รายละเอียดการดำเนินงาน** |
| 1. การตอบโต้ภาวะฉุกเฉินด้านอนามัยสิ่งแวดล้อม | * พัฒนาระบบกลไก ประสานความร่วมมือกับภาคีเครือข่ายในการวางแผน เตรียมการ และปฏิบัติการรองรับภาวะฉุกเฉินด้านอนามัยสิ่งแวดล้อม การจัดการสุขาภิบาลกรณีสาธารณภัย ทั้งภัยธรรมชาติและภัยที่เกิดจากการกระทำของมนุษย์ * พัฒนาศักยภาพและเตรียมความพร้อมของทีมตอบโต้ภาวะฉุกเฉินด้านอนามัยสิ่งแวดล้อม (Special Environmental Health Response Team: SERT) |
| 1. งานพัฒนาพฤติกรรมสุขภาพด้านอนามัยสิ่งแวดล้อม | * ส่งเสริม สนับสนุน และพัฒนาวิธีการสื่อสารสาธารณะ เพื่อพัฒนาพฤติกรรมสุขภาพด้านอนามัยสิ่งแวดล้อมที่เหมาะสม แก่กลุ่มเป้าหมายต่าง ๆ |
| 1. การดำเนินงานตามกลไก พระราชบัญญัติการสาธารณสุข พ.ศ. 2535 | * ขับเคลื่อนและผลักดันมาตรการทางกฎหมายสาธารณสุขและกฎหมายที่เกี่ยวข้องด้านอนามัยสิ่งแวดล้อม ให้กับองค์กรปกครองส่วนท้องถิ่นและภาคีเครือข่าย |

**6. บทบาทหน้าที่ของกลุ่มงานอนามัยสิ่งแวดล้อมของสำนักงานสาธารณสุขจังหวัด**

1. ดำเนินงานตามแผนยุทธศาสตร์ด้านอนามัยสิ่งแวดล้อมระดับจังหวัด ร่วมกับภาคีเครือข่ายทั้งภาครัฐ ภาคเอกชน และชุมชน และจัดทำสถานการณ์ด้านอนามัยสิ่งแวดล้อมในเขตพื้นที่จังหวัด
2. ให้คำปรึกษา คำแนะนำ ในการจัดการด้านอนามัยสิ่งแวดล้อมแก่องค์กรปกครองส่วนท้องถิ่นและหน่วยงานที่เกี่ยวข้อง
3. สนับสนุนและประสานการดำเนินงานด้านอนามัยสิ่งแวดล้อมทั้งในภาวะปกติและภาวะฉุกเฉินกับหน่วยงานที่เกี่ยวข้อง
4. เฝ้าระวังด้านอนามัยสิ่งแวดล้อม ทั้งภัยคุกคามสุขภาพที่มากับความทันสมัยและการสุขาภิบาลพื้นฐาน
5. ประยุกต์และพัฒนาองค์ความรู้ นวัตกรรมด้านการจัดการอนามัยสิ่งแวดล้อม ให้เหมาะสมกับบริบทของพื้นที่
6. พัฒนาและถ่ายทอดองค์ความรู้ด้านอนามัยสิ่งแวดล้อมให้ภาคีเครือข่าย
7. รณรงค์ สื่อสารความเสี่ยง และสร้างกระแสการพัฒนาอนามัยสิ่งแวดล้อม
8. พัฒนาความเข้มแข็งภาคีเครือข่ายด้านการพัฒนาอนามัยสิ่งแวดล้อม
9. กำกับ ดูแล ประเมินผลการดำเนินงานด้านอนามัยสิ่งแวดล้อมในพื้นที่ที่รับผิดชอบ
10. ประเมินรับรองมาตรฐานด้านอนามัยสิ่งแวดล้อม
11. ขับเคลื่อนนโยบายสาธารณะในงานอนามัยสิ่งแวดล้อม
12. คุ้มครองประชาชนและผู้ใช้บริการด้านอนามัยสิ่งแวดล้อม
13. ผลักดันมาตรการทางกฎหมายสาธารณสุขและกฎหมายที่เกี่ยวข้องกับงานอนามัยสิ่งแวดล้อม ให้กับองค์กรปกครองส่วนท้องถิ่น และภาคีเครือข่ายที่เกี่ยวข้อง
14. ปฏิบัติงานอื่น ๆ ตามที่ได้รับมอบหมาย

-----------------------------------------------------------------